Id-delivery man li lbieraħ kien irrapportat nieqes wara li mar iqassam ħames xirjiet u baqa’ ma marx lura fuq il-post tax-xogħol, tressaq il-Qorti u ġie akkużat b’misapproprjazzjoni ta’ flus u pussess ta’ kokaina. Brandon Cachia, ta’ 27 sena kien akkużat li żamm għalih €715 għad-dannu ta’ Jonathan Micallef, li kellu fil-pussess tiegħu d-droga kokaina u li kiser il-kundizzjonijiet ta’ sentenza mogħtija mill-Qorti f’April li għadda. Cachia ammetta l-akkużi miġjuba kontrih bl-Ispettur Robert Said Sarreo, li mexxa l-prosekuzzjoni, jiddeskriva l-każ bħala “ġennata”.  Huwa qal li l-każ seħħ minħabba l-problema ta’ droga li għandu l-imputat u li hu importanti li ż-żagħżugħ jaffaċċja l-vizzju tiegħu. Il-Maġistrat Charmaine Galea ordnat li jsir presentencing report waqt li  ngħata l-ħelsien mill-arrest lill-imputat, fuq garanzija personali ta’ €2000 u bil-kundizzjoni li ma joħroġx mid-dar bejn nofsillejl u s-7.00am.